રવિવારથી શરૂ થયેલા શ્રાવણ મહિનાની સાથે જ અમદાવાદમાંથી કાવડયાત્રા શરૂ કરવામાં આવી છે. અત્યાર સુધી ઉત્તરભારતના રાજ્યોમાં યોજાતી કાવડયાત્રામાંથી પ્રેરણા લઈને ગુજરાતની પ્રથમ સૌથી મોટી કાવડયાત્રાનો અમદાવાદમાં પ્રારંભ થયો છે. આ કાવડયાત્રામાં 500થી વધુ ભક્તો કાવડિયા બન્યા છે. વિશ્ર્વ કલ્યાણ સંસ્થાના સંચાલન હેઠળ ઓઢવના પંચદેવ મંદિરેથી રવિવારે સવારે કાવડયાત્રાનું પ્રસ્થાન જગન્નાથ મંદિરના મહંત દિલીપદાસજી મહારાજે કરાવ્યું હતું. આ યાત્રા આજે સવારે 9 કલાકે ગાંધીનગરથી આગળ અમરનાથ ધામ પહોંચી હતી. જ્યાં 12 જ્યોતિર્લિંગના પ્રતિક શિવલિંગો પર ગંગાજળનો અભિષેક કરાયો હતો. જેના કારણે સમગ્ર વાતાવરણ શિવમય બન્યું હતું.